คสช.ขอบคุณ จนท.คุมเข้มช่วงปีใหม่-ยึดรถจากมาตรการดื่มไม่ขับ 2140 คัน
วันนี้ (2 ม.ค.2559) ผู้สื่อข่าวรายงานว่า คณะรักษาความสงบแห่งชาติ (คสช.) ขอบคุณเจ้าหน้าที่ทุกส่วนที่ร่วมกันดูแลความปลอดภัยและอำนวยความสะดวกให้ประชาชนและนักท่องเที่ยวที่มาร่วมกิจกรรมส่งท้ายปีเก่าต้อนรับปีใหม่ เมื่อคืนที่ผ่านมา ในพื้นที่ต่างๆ อย่างเต็มที่ โดยพบว่าการจัดงานเป็นไปด้วยความสนุกสนาน เรียบร้อย ไม่ปรากฏเหตุการณ์อันไม่พึงประสงค์ ผู้ร่วมงานมีความสุขและกิจกรรมรื่นเริงดำเนินไปด้วยดี คสช.จึงขอขอบคุณเจ้าหน้าที่ทุกส่วนที่ปฏิบัติหน้าที่ดูแลความปลอดภัยการจัดงานอย่างเต็มที่ส่วนการดูแลประชาชนที่ใช้เส้นทางสัญจรตามมาตรการสร้างความปลอดภัย ด้วยการดื่มไม่ขับของ คสช.โดยกองกำลังรักษาความสงบเรียบร้อย ตำรวจ ฝ่ายปกครอง ยังคงดำเนินไปอย่างต่อเนื่อง ซึ่งจำนวนผู้ใช้เส้นทางยังมีจำนวนมาก แต่ไม่หนาแน่นเหมือน 1-2 วันที่ผ่านมาสำหรับสถิติการตรวจพบผู้กระทำผิดในลักษณะที่สุ่มเสี่ยงต่อการเกิดอุบัติเหตุโดยประมาทด้วยการดื่มแล้วขับขี่ในวันที่ 1 ม.ค. 2559 มีดังนี้ รถจักรยานยนต์ พบการกระทำความผิด 6091 ครั้ง เจ้าหน้าที่จำเป็นต้องยึดรถจักรยานยนต์ไว้ 740 คัน และส่งผู้กระทำผิดดำเนินคดี 5216 คน สำหรับรถโดยสารสาธารณะและรถยนต์ส่วนบุคคล พบการกระทำความผิด 2667 ครั้ง เจ้าหน้าที่ได้ยึดใบขับขี่ไว้ 238 คน ยึดรถยนต์ 96 คัน ส่งผู้กระทำความผิดดำเนินคดี 2242 คนทั้งนี้ ตลอด 8 วันที่ผ่านมา (25 ธ.ค.2558 - 1 ม.ค.2559) เจ้าหน้าที่ได้ยึดรถที่ฝ่าฝืนมาตรการดื่มไม่ขับไว้แล้วจำนวน 2140 คัน (แยกเป็นรถจักรยานยนต์ 1952 คัน และรถยนต์ 188 คัน) และดำเนินคดีกับผู้กระทำผิดในส่วนรถจักรยานยนต์ 16650 คน รถโดยสารสาธารณะ/รถยนต์ส่วนบุคคล 6565 คนนอกจากนี้ ในจุดบริการประชาชนของ คสช.ตามเส้นทางต่างๆ มีผู้มาขอใช้บริการเป็นระยะ โดยส่วนใหญ่จะสอบถามเส้นทาง จอดพักรถ ซ่อมตรวจสภาพรถ ดื่มกาแฟ เข้าห้องน้ำ และขอรับการปฐมพยาบาลเบื้องต้น
คสช.ขอบคุณเจ้าหน้าที่ทุกส่วนที่ร่วมดูแลความปลอดภัยกิจกรรมส่งท้ายปีเก่าต้อนรับปีใหม่ในทุกพื้นที่อย่างเรียบร้อย ส่วนมาตรการดื่มไม่ขับ 8 วัน ยึดรถไว้แล้ว 2140 คัน
คสช.,ปีใหม่,ยึดรถ,ดื่มไม่ขับ,แอลกอฮอล์